Predikante Skryf – Gereformeerde Kerk Centurion
Gepubliseer op Februarie 14, 2020
Wanneer ons jonk is, het ons baie drome oor die lewe. Klein kindertjies beleef hulleself in die wonderlikste fantasiewêrelde waar hulle seerowers en prinsesse kan wees. Hoe ouer ons egter word, hoe moeiliker word dit om te droom soos ‘n kind oor wat die lewe mag inhou.
Dit is veral wanneer ons begin om die realiteite van die lewe te ervaar, wat ons drome begin uitsterf en ons droomdroogtes beleef. Ja natuurlik is daar altyd iemand wat al hierdie groot drome het, en altyd nog groter droom al misluk al hulle pogings, maar hier bedoel ons eintlik die begeerte en verlange om in jou lewe iets te bereik wat van waarde is.
Elke mens droom daarvan om gelukkig te wees. Elke mens droom om deel van ‘n huisgesin te wees, om te behoort, om ‘n lewe vol betekenis te leef. Elke mens het drome, en begeertes van dit wat hulle graag in die lewe wil bereik.
Dit is juis daardie ambisie en hoop op die toekoms wat ons dryf en aanspoor. Dit is juis daardie droomvrou of droomman wat maak dat jy snags wakker lê en wag, of duisende kilometers sal ry net vir ‘n uur of twee saam. Dit is daardie droom van ‘n werk of besigheid wat jou nagte en dae besig hou en deurdruk om te realiseer.
En dan kom daar soms droomdiewe, wat in ‘n oomblik al jou drome aan skerwe laat spat en alles ontaard in ‘n nagmerrie. Daardie diagnose van die dokter dat jy terminaal is, of die uitslae wat wys dat jy nie kan kinders kry nie. Daardie brief van jou werkgewer dat jy afgelê gaan word, of die oproep wat jou skok oor die dood van ‘n familielid of vriend…
Jy wens eintlik dat jy net droom, dat dit ‘n nagmerrie was, maar helaas. Jou lewensdroom word ‘n verskrikking. In ‘n oomblik voel dit asof jou hele lewe betekenisloos en doelloos word. Jy word hopeloos en gee moed op. Jy wil nie meer nie, want jy kan nie meer nie. Jy is so moeg gestry en baklei dat jy wens dat hierdie nagmerrie net moet eindig!
Dit is juis hier waar die Blye Boodskap, die Evangelie ons weer nuwe moed gee, hoop gee. Nie dat die Here al ons probleme gaan laat verdwyn nie. Maar dat Hy in al hierdie bekommer-nisse en probleme ons sal bystaan.
Jesaja 41:10: “Wees nie bevrees nie, want Ek is met jou; kyk nie angstig rond nie, want Ek is jou God. Ek versterk jou, ook help Ek jou, ook ondersteun Ek jou met my reddende regterhand.”
In al ons aanvegtinge kan ons op die Here bly vertrou. Moenie dat die wêreld se bekommernisse jou drome steel nie, maar rig jou hart op die koms van ons Bruidegom, ons Droomman. Laat jou hart bly word oor Hom, want Hy is getrou. Sy beloftes is nie net mooi wense nie, dit is ons blydskap en hoop!
Plaas jou lewensdrome in Sy hand, vertrou dat Sy wil sal geskied en jy sal nooit teleurgesteld wees nie.
Gepubliseer op Januarie 31, 2020
Gepubliseer op Januarie 24, 2020
God se Geheim Sluit vir ons die hemele oop
Baie mense vergeet dat die Bybel eintlik God se groot geheim is. Dit klink vir ons snaaks, want vir ons is die Bybel nie ‘n geheim nie. Die meeste van ons word groot met baie Bybels in die huis, en gereeld Sondag kerk. Dit is egter nie vir almal so nie, en dit was ook nie van altyd af so nie.
Dit is tog juis waarom die laaste boek van die Bybel “Openbaring” genoem word. Nie Johannes se openbaring nie, maar die openbaring van ons Here Jesus Christus aan Johannes, en aan ons. Die Bybel is so merkwaardig dat God sy ewige geheim aan ons bekend maak. Dit is eintlik ‘n openbare geheim.
Die geheim van God is egter nie in iets wat jy self kan soek en vind nie, maar in die werking van die Heilige Gees. Hierdie geheim is in die woorde, in die boodskap wat God aan ons gee van die begin van die skepping af tot en met Christus se wederkoms.
Daarom word die Bybelseboodskap die evangelie genoem. Dit beteken die blye boodskap, of die goeie boodskap. As ons na die erediens kom, is dit nie om ‘n boodskap te hoor nie, maar Die boodskap. Daarom is dit nie vir enige iemand gepas om ‘n boodskap te bring nie, want God self stuur Sy boodskappers om Die Goeie Boodskap te verkondig.
Bid daarom vir die verkondiging van die evangelie, en bid dat God deur Sy Heilige Gees die harte van mense sal nuut maak deur Sy woord.
En as jy vanaand op jou bed lê en nadink oor God se geheim, die evangelie, die goeie boodskap, en jy is getroos met die wete dat jy die eiendom van God is, gekoop deur die bloed van Jesus Christus, verseël deur die Heilige Gees, prys Hom met jou hele hart in dankbaarheid, want God se geheim sluit vir ons die hemele oop.
Gepubliseer op November 22, 2019